Bemærkninger til forslaget

**Almindelige bemærkninger**

**1. Indledning**

Forslaget knytter sig til de overordnede politiske målsætninger, som er udtrykt i Naalakkersuisuts koalitionsaftale og i FN ́s konvention om barnets rettigheder. Derudover tilsigter forslaget at implementere nogle af de overvejelser, der kom til udtryk på et miniseminar, der blev afviklet i september 2022 med deltagelse af fagfolk fra kommunerne og Selvstyret. Forslaget har indarbejdet en undersøgelse vedrørende ”Evaluering af lov vedr. visitering af børn til dagtilbud”. Undersøgelsen blev foretaget i 2022, hvor denne evaluering belyste problematikken vedrørende visitering.

Forslaget har som formål at sikre en mere fleksibel tilrettelæggelse af førskoleindsatsen, hvor  
bl.a. vigtigheden af, at de centrale aktører på børne- og ungeområdet har ejerskab i forhold til  
iværksatte initiativer, tilgodeses. Forslaget har herudover til hensigt at imødekomme nogle  
behov for ændringer, som er blevet konstateret siden ikrafttrædelsen af den gældende lovgivning på området.

Ændringerne vedrører blandt andet, at kompetencen til at udvælge en dagtilbudsplads efter egne nedsatte kriterier for ventelisten udlægges til den enkelte kommunalbestyrelse. Yderligere ligger forslaget op til, at muligheden for at enten at lave en digitaliseret og/eller fysisk børnemappe.

Derudover har forslaget også til hensigt at fremhæve nødvendigheden af en tidlig indsats i forhold til børn med særlige behov. Dette er med henblik på at sikre, at børn med varig fysisk, psykisk, intellektuel eller sensorisk funktionsnedsættelse eller andre særlige behov så vidt muligt har samme muligheder, som andre børn i forhold til at realisere deres fulde potentiale og få et tilfredsstillende skoleforløb.

Tidlig indsats minimerer risikoen for langtidsvirkninger og senfølger af handicap eller andre  
former for nedsat funktionsevne. I den forbindelse vurderes det nødvendigt at udrede børn  
med særlige behov så tidligt som muligt, hvilket bør ske tværfagligt med inddragelse af eksempelvis social- og sundhedssektoren samt pædagogisk-psykologisk rådgivning (MISI) med henblik på en hurtig diagnosticering. Pædagogisk-psykologisk rådgivning skal benyttes oftere af personalet, forældremyndighedsindehavere og faktiske forsørgere, for at sikre barnets bedste.

Forslaget ligger op til en videreførelse af de obligatoriske screeninger, heraf trivselsvurdering og skoleparathed med henblik på at skabe en sammenhængende indsats for at styrke udviklings- og uddannelsesindsatsen på alle niveauer. I den forbindelse er det en væsentlig målsætning at gøre børn skoleparate og skoleinteresserede, hvilket er en proces, der pågår allerede på førskoleniveau. Uddannelse forudsætter, at børnene er parate og deres udvikling er alderssvarende til at modtage læring, når de begynder i skole. Det er vigtigt, at børn inden skolestart er sikret stimulation, har tilegnet sig almene begreber, udviklet sociale kompetencer og er blevet observeret med henblik på afdækning og tidlig indsats i forhold til specielle behov.

For at styrke samarbejdet mellem det pædagogiske personale, forældremyndighedsindehavere og faktiske forsørgere, har forslaget indarbejdet betegnelsen forældrebestyrelse fremfor brugerforsamling, hvortil deres funktioner også er ændret.

**2. Hovedpunkter i lovforslaget**

a) Gældende ret  
Det overordnede formål med gældende lov består i at etablere en mere tidssvarende førskolelovgivning med fleksible rammer i forhold til tilrettelæggelse af arbejdet i de enkelte institutionsformer samtidig med, at hensynet til kvaliteten af de pædagogisk udviklende tilbud tilgodeses.

Den gældende lovgivning er blevet mere brugervenlig ved at bestemme, om der er  
tale om forældremyndighedsindehaverne til barnet eller barnets faktiske forsørgere. Dette er  
sket ved at vurdere, om der i de konkrete situationer, som reguleringen angår, er tale om  
overordnede spørgsmål, som forudsætter inddragelse af forældremyndighedsindehaverne,  
hvilket kan dreje sig om indskrivning af barnet i en daginstitution, eller om der er tale om  
forhold, hvor de praktiske hensyn forudsætter inddragelse af barnets faktiske forsørgere.  
Sidstnævnte omhandler typisk spørgsmål i relation til barnets dagligdag.

Loven omfatter en bestemmelse om sikring af pædagogisk-psykologisk rådgivning til børn i førskolealderen. Ansvaret herfor er ved aftale herom med kommunerne henlagt til de enkelte kommunalbestyrelser allerede fra den 1. januar 2012, hvilket således er et tidspunkt, der ligger før lovens ikrafttrædelse.

Derudover indeholder loven en bestemmelse om obligatorisk screening af alle børn med henblik på at sikre børnenes udviklingsmuligheder og bedre vilkår for læring.

Endvidere omfatter loven en bestemmelse om oprettelse og ajourføring af en mappe for  
hvert barn. Anvendelse af børnemapper ses derfor som del af den kontinuerlige indsats for børn, herunder sårbare børn.

Loven omfatter en lempelse i forhold til det gældende krav omkring daginstitutionens leders uddannelsesmæssige baggrund.

Herudover indeholder loven en ændring for så vidt angår ansættelsesproceduren, idet det  
af loven fremgår, at det ikke er samtlige medlemmer af brugerforsamlingen, der forestår  
indstillingen af en daginstitutionens leder, ligesom daginstitutionens personale, som i øvrigt  
indgår i brugerforsamlingen, alene deltager som tilforordnet uden stemmeret ved ansættelsen  
af daginstitutionens leder.

b) Forslaget

*Barnets bedste*

Barnets bedste er indarbejdet efter artikel 3 i FN’s Konvention om barnets rettigheder, hvor der i denne artikel fremgår barnets tarv. Udtrykket barnets tarv erstattes i forslaget af barnets bedste, da dette passer til nutidens samfundsforståelse. Forslaget fokuserer på at der ses på rettigheder og tilbud, ud fra en konkret vurdering for det enkelte barn, og på denne måde sikrer det bedste for barnet.

*Børn med særlige behov*

Forslaget har under anvendelsesområdet tydeliggjort definitionen af børn med særlige behov, og dermed sikret børn med varig fysisk, psykisk, intellektuel eller sensorisk funktionsnedsættelse også er omfattet af forslaget.

*Venteliste*

Ændringerne vedrører blandt andet, at kompetencen til at udvælge en dagtilbudsplads efter egne nedsatte kriterier for ventelisten udlægges til den enkelte kommunalbestyrelse. Dog er det obligatorisk, at børn i førskolealderen med behov for en særlig indsats grundet sociale vanskeligheder, varig fysisk, psykisk, intellektuel eller sensorisk funktionsnedsættelse, som i samspil med forskellige barrierer kan hindre dem i fuldt og effektivt at deltage i samfundslivet på lige fod med andre børn, omfattes af nærværende inatsisartutlov gives første prioritet.

Kriterier for ventelisten skal fremgå af kommunalbestyrelsens politik for børn og unge.

*Børnemappe*

Forslaget giver nu mulighed for, at oprettelse af mapper for hvert barn både kan ske digitalt og fysisk. Børnemappen skal ses i sammenhæng med, at en række børn allerede før skolestart kan identificeres som havende behov for en særlig indsats, f.eks. af socialvæsenet eller daginstitutioner. Disse børn kan efter omstændighederne også have behov for en særlig indsats ved skolestart og i skolegangen generelt. Digitaliseret børnemappe er på nuværende tidspunkt kun omfattet af en forsøgsordning mellem Naalakkersuisut og en kommune.

*Personalenormering*

Daginstitutionens leder foreslås at indgå i personalenormeringen, når denne friholdes fra varetagelsen af administrative opgaver. På denne måde er det muligt at gøre personalenormeringen mere hybrid, og det pædagogiske personale kan sammen være med til at varetage opgaver både på gulvet og administrativt.

Forslaget foreslår en dispenseringsmulighed for personalenormeringen på minimum 1 pædagog, 1 pædagogisk uddannet og 1 medhjælper, hvortil kommunalbestyrelsen i samarbejde med daginstitutionen kan dispensere fra denne personalenormering efter en konkret vurdering.

*Ansættelse af kommunal daginstitutions leder*

Forslaget flytter kompetencen til ansættelse kommunal daginstitutions leder til kommunalbestyrelsen alene. Kommunalbestyrelsen skal nedsætte et indstillingsudvalg med repræsentanter fra den pågældende daginstitution, forældrebestyrelse og forvaltningen.

*Forældrebestyrelser*

For at styrke samarbejdet mellem det pædagogiske personale, forældremyndighedsindehavere og faktiske forsørgere, har forslaget indarbejdet betegnelsen forældrebestyrelse fremfor brugerforsamling, hvortil deres funktioner også er ændret.

*Godkendelse af dagplejere og dagplejehjem*

Det foreslås, at den ansættende eller godkendende myndighed med hensynet til barnets bedste, ikke godkender dagplejere og dagplejehjem, hvis det af straffeattesten fremgår for dagplejeren eller medlemmer af dennes husstand er dømt for forbrydelser inden for de seneste 5 år, og hvis det af børneattesten fremgår for dagplejeren eller medlemmer af dennes husstand, at denne er dømt for forbrydelser inden for de seneste 10 år.

*Tilsyn*

Forslaget har nedsat antallet af minimumstilsynet med kommunale dagplejere til mindst 3 gange om året, hvoraf mindst 1 årligt besøg skal finde sted uanmeldt. Dette foreslås for at tilpasse realiteten.

*Omstrukturering af gældende lovbestemmelser*

Lovforslaget viderefører i store dele mange af gældende lovgivningens bestemmelser, heraf med omformuleringer og præciseringer. Forslaget er gjort mere brugervenlig blandt andet ved, at bestemmelserne i gældende ret har fået flere underoverskrifter.

Endelig skal det oplyses, at forslaget under henvisning til gældende lovtekniske retningslinjer  
er udarbejdet som forslag til en helt ny lov i stedet for som forslag til en ændring af den gældende landstingsforordning. Det bliver herved ikke nødvendigt at sammenholde flere love for at kunne danne sig et overblik over førskolelovgivningen.

**3. Økonomiske og administrative konsekvenser for det offentlige**  
Forslaget vurderes ikke at have økonomiske konsekvenser for det offentlige. Forslaget vurderes til at have enkelte administrative konsekvenser, blandt andet udlægningen af kompetencen til kommunalbestyrelsen til at selv at fastsætte kriterier for ventelisten for børn i førskolealderen.

Det må antages, at de i forslagets nye bestemmelser, omstrukturering samt præciseringer vil medføre visse positive konsekvenser blandt andet i forhold til dem som anvender forslaget og omfattes.

På sigt vil de obligatoriske screeninger, heraf trivselsvurdering og skoleparathed samt tidlig indsats have en positiv samfundsøkonomisk effekt, herunder at reducere omkostningerne til specialundervisning i folkeskolerne.

Det skal herudover bemærkes, at de fleste af nyskabelserne i forslaget relaterer sig til strukturelle og organisatoriske forhold.

**4. Økonomiske og administrative konsekvenser for erhvervslivet**  
Forslaget har ingen økonomiske eller administrative konsekvenser for erhvervslivet.

**5. Konsekvenser for miljø, natur og folkesundhed**Forslaget indebærer ingen konsekvenser for miljøet og naturen. Forslaget antages herudover  
at have en gunstig indflydelse på folkesundheden som følge af forslagets fokus på bl.a. tidlig  
indsats i forhold til børn med særlige behov og etablering af tværgående indsatser med hen-  
blik på imødegåelse af de behov som sådanne børn måtte have. Endvidere antages det, at  
kommunernes varetagelse af pædagogisk-psykologisk rådgivning til børn i førskolealderen,  
hvorved opgaveløsningen sker så tæt på borgerne som muligt, vil bidrage til en gunstig på-  
virkning af folkesundheden.

**6. Konsekvenser for borgerne**Forslaget forventes ikke at indebære administrative konsekvenser for borgerne.

**7. Andre væsentlige konsekvenser**  
Forslaget antages ikke at medføre andre væsentlige konsekvenser.

**8. Høring af myndigheder og organisationer:**Forslaget har i været i høring i perioden d. 31-03-2023 til 05-05-2023 ved følgende parter:

Formandens Departement, Departement for Finanser og Ligestilling, Departement for Landbrug, Selvforsyning, Energi og Miljø, Departement for Boliger og Infrastruktur, Departement for Udenrigsanliggender, Erhverv og Handel, Departement for Fiskeri og Fangst, Departement for Sundhed, Departement for Sociale Anliggender, Arbejdsmarked og Indenrigsanliggender, Departement for Råstoffer og Justitsområdet, Departement for Uddannelse, Kultur, Idræt og Kirke, Avannaata Kommunia, Kommune Qeqertalik, Qeqqata Kommunia, Kommuneqarfik Sermersooq, Kommune Kujalleq, Børnetalsmanden, MIO, Foreningen Grønlandske Børn, MIBB (Bedre Børneliv), Sorlak (Fællesråd for børne- og ungdomsorganisationerne i Grønland), NanuBørn, Isumassortit (Forening for visse selvejede døgninstitutioner for børn), Det Sociale Ankenævn, Grønlands Råd for Menneskerettigheder, Ligestillingsrådet i Grønland, Institut for Menneskerettigheder, Handicaptalsmanden, Tilioq, INOOQAT (Forældreforening for udviklingshæmmede i Grønland), Nunatsinni Inuit Innarluutillit Kattuffiat (Grønlandske Handicaporganisationer), Unicef DK i Grønland, Landslægeembedet, SIK, Grønlands Arbejdsgiverforening (GE), NUSUKA, IMAK, Perorsaasut Ilinniarsimasut Peqatigiiffiat (PIP), Center for Sundhedsuddannelser (Peqqissaanermik Ilinniarfik), ASG (Akademikernes Sammenslutning i Grønland/ Ilinniagartuut Kattuffiat), Ilisimatusarfik/Institut for Uddannelsesvidenskab, Socialpædagogisk Seminarium (Perorsaanermik Ilinniarfik), ICC.

**Bemærkninger til lovforslagets enkelte bestemmelser**

*Til § 1*

Denne bestemmelse har til formål at fremhæve målsætningerne for barnet i førskolealderen i et pædagogisk udviklende dagtilbud.

Bestemmelsens nr. 1 skal fremme det enkelte barns udvikling, læring og trivsel gennem et pædagogisk udviklende dagtilbud, hvor barnets bedste altid samt en alderssvarende behandling af barnet sikres.

Bestemmelsens nr. 2 skal give barnet muligheder for oplevelser og aktiviteter, der bidrager til at stimulere barnets fantasi, kreativitet, udvikling og respekt for naturen.

Bestemmelsens nr. 3 regulerer, at man skal fremme barnets forståelse for respekt for dets medmennesker, udvikle forståelse for egen kulturel identitet, men også for den kultur, som adskiller sig fra barnets egen.

Bestemmelsens nr. 4 regulerer, at man skal forberede barnet til et ansvarligt liv i et frit samfund i en ånd af forståelse, fred, tolerance, ligestilling på tværs af køn, etnicitet, nationalitet og religiøse overbevisning og forebygge negativ social arv og eksklusion.

Bestemmelsens nr. 5 regulerer, at man skal sørge for, at der skabes sammenhæng og kontinuitet, således at barnet forberedes bedst muligt ved overgangene mellem tilbuddene. For at opnå en god overgang, skal barnet derfor rustes til lysten til at lære og udvikle sociale og almene færdigheder. På denne måde kan barnet sikres en alderssvarende udvikling.

*Til § 2*

Bestemmelsen er en delvis videreførelse fra den gældende, Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Bestemmelsen henviser til at alt pædagogisk arbejde med børn sker i samarbejde med både forældremyndighedsindehavere, de faktiske forsørgere, og barnets netværk, og at parterne sammen er ansvarlige for barnet bedste og dets sundhed, opdragelse, udvikling omsorg og trivsel.

Barnets bedste er indarbejdet efter artikel 3 i børnekonventionen, hvor der i denne artikel fremgår barnets tarv. Udtrykket barnets tarv erstattes i forslaget af barnets bedste, da dette passer til nutidens samfundsforståelse.

”Faktiske forsørgere” er en videreførelse af § 2, stk. 2 i den gældende førskolelovgivning med henblik på at imødekomme de situationer, hvor det af praktiske årsager vil være hensigtsmæssigt at inddrage de faktiske forsørgere, hvis barnet f.eks. i en periode opholder sig hos sådanne.

Ved barnets netværk forstås barnets udvidede familie- og bekendtskabskreds. I forbindelse  
med beslutning om hvilken af flere børnehavegrupper på samme trin et barn skal placeres i,  
kan det inddrages som et moment, om barnet allerede kender visse børn i en af grupperne.

*Til § 3*

Bestemmelsen er en delvis videreførelse fra den gældende, Inatsisartutlov nr. 16 af 3. december 2012 om pædagogisk udviklende tilbud til børn i førskolealderen. Bestemmelsen har til formål at præcisere kommunalbestyrelsens forpligtelse til at sikre dagtilbud til alle børn i førskolealderen, præcisering af hvilke dagtilbud dette gælder samt aldersgruppen herfor.

Til stk. 1

Bestemmelsen regulerer, at det er kommunalbestyrelsens pligt at sikre, at alle børn i førskolealderen tilbydes en plads i et dagtilbud.

Til stk. 2

Bestemmelsen definerer ”pædagogisk udviklende dagtilbud” som målrettet arbejde med børn,  
således at barnet lærer og udvikler sig gennem leg og andre aktiviteter og forudsætter aktiv  
deltagelse af både barn og voksen. Hertil kommer, at aktiviteterne skal være strukturerede i  
forhold til plan og mål for at udvikle barnet. Definitionen sammenholdes med institutionstyper med henblik på at præcisere, at der er tale om, at barnet er placeret et sted netop med hen-  
blik på at modtage pædagogisk udviklende dagtilbud. De nævnte institutionstyper udgør ikke  
en udtømmende opregning, idet der alene er tale om en eksemplificering, hvorfor der er mu-  
lighed for nye initiativer og mulighed for pædagogisk udvikling inden for lovens anvendelsesområde.

Dagplejecentre forudsættes navnlig anvendt i bygder og yderområder, hvor kommunalbestyrelsen således kan organisere forskellige dagplejere i dagplejecentre. Sådanne dagplejecentre vil uanset den organisatoriske centrering fortsat være  
omfattet af de bestemmelser, der omhandler dagpleje, jf. kapitel 4.

Det kan samtidig udledes af bestemmelsens 2. pkt., at dagtilbuddets varighed ikke har indflydelse i forhold til spørgsmålet om, hvorvidt der er tale om et pædagogisk udviklende dagtilbud. I forlængelse heraf skal det bemærkes, at forslaget i princippet også kan omfatte et pædagogisk udviklende tilbud, der oprettes som eksempelvis en døgnbørnehave, hvorved forstås et pasningstilbud til forældre m.v., der arbejder om natten, eller f.eks. er på tjenesterejse.

Til stk. 3

Bestemmelsen indeholder en afgræsning i forhold til lovens rettighedssubjekter i form af de  
børn, som de pædagogisk udviklende dagtilbud skal henvende sig til. Den aldersmæssige afgrænsning beror på, at undervisningspligten i henhold til folkeskolelovgivningen indtræder det år, hvor barnet fylder 6 år. Det fremgår imidlertid af bestemmelsens 2. led, at forslagets aldersmæssige afgrænsning kan udvides i de tilfælde, hvor barnet først begynder i folkeskolen senere end det år, barnet fylder 6 år.

Til stk. 4

Bestemmelsen tydeliggør, at også børn med behov for en særlig indsats grundet sociale vanskeligheder, varig fysisk, psykisk, intellektuel eller sensorisk funktionsnedsættelse, som i samspil med forskellige barrierer kan hindre dem i fuldt og effektivt at deltage i samfundslivet på lige fod med andre børn, også er omfattet af forslaget.

Med sociale vanskeligheder omfatter dette blandt andet børn med en socialsag, med ustabile leveforhold grundet dets forældremyndighedsindehavers-, faktiske forsørgeres- eller barnets netværks problemer som misbrug af alkohol, seksuelt og vold. Listen er ikke udtømmende og denne skal alene ses som, at alle børn er omfattet på af nærværende forslag på lige fod med de andre børn. Ligeledes at denne børnegruppe skal imødekommes med den nødvendige støtte for en optimal udvikling og trivsel, således barnet kan følge dennes alderssvarende børn

Børn med særlige behov omfatter børn med varig fysisk, psykisk, intellektuel eller sensorisk funktionsnedsættelse og børn med specialpædagogiske behov, som ikke kan integreres i de nuværende daginstitutionstilbud. Børn med særlige behov omfatter endvidere børn med autisme, ADHD, børn med behov for sorg- og krisebehandling og lignende.

Identifikation af sådanne særlige behov kan ske i samarbejde med tværfaglige udvalg eller pædagogisk-psykologisk rådgivning eller i samarbejde med social-og sundhedsvæsenet. Bestemmelsen skal sammenholdes med forslagets § 4, som omhandler oprettelse af samarbejdsteams i forhold til det enkelte barn, hvis der konstateres behov herfor.

*Til § 4*

Bestemmelsen er en videreførelse af § 6 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen, og har som formål i de tilfælde, hvor der konstateres et behov herfor, at pålægge kommunalbestyrelsen at sikre et koordineret kommunalt samarbejde omkring det enkelte barn med henblik på at kunne yde en mere direkte og koncentreret daglig indsats over for barnet.

Et sådant samarbejdsteam kan f.eks. bestå af sagsbehandlere, psykologer, pædagoger, eventuelle støttepersoner, relevante lokale sundhedsprofessionelle og lignende. Bestemmelsen er præciseret til, at der nu foreligger en pligt til at etablere sådanne samarbejdsteams, når der konstateres behov herfor. Der vil være et sådant behov, hvis barnet eksempelvis ikke trives, eller der er sociale problemer i hjemmet.

Sådanne samarbejdsteams vil særligt være af relevans i forhold til børn med særlige behov for specialisthjælp. Det kan eksempelvis dreje sig om dysleksi, ADHD eller omsorgssvigt, ligesom det tværfaglige samarbejde antages at øge mulighederne for en tidlig diagnosticering og dermed tidlig indsats. Sådanne samarbejdsteams skal dog inddrage de faktiske forsørgere eller forældremyndighedsindehavere, jf. forslagets § 2.

Til stk. 2  
Bestemmelsen omhandler møder mellem de professionelle aktører og fungerer som et redskab til tidlig indsats. Kommunalbestyrelsen kan bestemme, at de personer, der normalt tager sig af barnet, hvilket typisk vil være barnets forældremyndighedsindehavere og faktiske forsørgere, kan deltage i netværksmøderne.

Antallet af møder må vurderes konkret ud fra behovet hos det enkelte barn.

Til stk. 3  
Bemyndigelsen er udarbejdet med henblik på at kunne fastsætte regler om eksempelvis arbejdsgange vedrørende tværfagligt samarbejde, regler om manualer, fremgangsmåde ved konstatering af, at der er behov for oprettelse af samarbejdsteams, ligesom der kan fastsættes regler om reaktionsfrister for samarbejdsteams. Bemyndigelsen tænkes samtidig anvendt i forhold til fastlæggelse af hvilke repræsentanter, der i givet fald skal inddrages ud fra karakteren af konstaterede behov.

*Til § 5*

Bestemmelsen er en videreførelse af § 7 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Det fremgår af bestemmelsen, at pladshenvisningen foretages af kommunalbestyrelsen. I praksis varetages pladshenvisningen af eksempelvis de medarbejdere i kommunen, der har det lokale, administrative ansvar for institutions- og dagplejeområdet på baggrund af kommunalbestyrelsens beslutning og delegation. Bestemmelsen forhindrer ikke, at kommunalbestyrelsen kan etablere visitationsgrupper med henblik på at foretage den  
praktiske pladshenvisning inden for lovens rammer.

*Til § 6*

Bestemmelsen er en videreførelse af § 8 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Det fremgår af den gældende landstingsforordnings § 9, stk. 4, at kommunalbestyrelsen selv kan regulere udformningen af de ventelister, som kommunalbestyrelsen skal oprette i tilfælde af manglende pladsgaranti. Det fremgår i den forbindelse, at reguleringskompetence omhandler ajourføring og inddeling i kategorier.

Denne bestemmelse foreslås ophævet, idet det ligger implicit i oprettelsen af venteliste, at der  
hermed også foreligger en kompetence til at ajourføre og foretage en eventuel inddeling af ventelisten i kategorier af institutioner, ligesom kommunalbestyrelsen selv kan bestemme den  
nærmere udformning af ventelisten.

Til stk. 1  
Bestemmelsen fastsætter de nærmere aldersmæssige kriterier for henvisning af børn.

Til stk. 2  
Bestemmelsens stk. 2 er affattet som en undtagelse til stk. 1, således at 2-årige børn under  
særlige omstændigheder kan henvises til børnehave. Bestemmelsen forudsættes anvendt i de  
tilfælde, hvor et 2-årigt barn anses for udviklingsmæssigt parat til at gå i børnehave, ligesom  
det forudsætter, at der er plads til barnet. Det er kommunalbestyrelsen, der efter en konkret  
individuel vurdering træffer afgørelse om, hvorvidt et barn på 2 år kan henvises til børnehave.

*Til § 7*

Bestemmelsen er en videreførelse af § 8, stk. 3 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Bestemmelsen regulerer forholdet om oprettelse af venteliste.

*Til § 8*

Bestemmelsen er ny.

Til stk. 1

Bestemmelsen har til formål at forpligtige kommunalbestyrelsen til at fastsætte kriterier for prioriteringen for ventelisten. Kriterierne kan fastsættes efter de lokale behov i kommunen.

Til stk. 2

Bestemmelsen regulerer minimumskriteriet for prioriteringen, som ikke kan fraviges.

*Til § 9*

Bestemmelsen er ny.

Til stk. 1

Kommunalbestyrelsens kriterier skal være offentligt tilgængelige, og fremgå af kommunalbestyrelsens politik for børn og unge. Det kan fremgå af kommunens hjemmeside.

Til stk. 2

Naalakkersuisut kan fastsætte nærmere regler om kriterier for prioriteringen ved behov.

*Til § 10*

Bestemmelsen er en videreførelse af § 11 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen. Denne indeholder en definition af daginstitutioner.

Til stk. 1  
Bestemmelsens stk. 1 definerer en daginstitution ud fra 3 parametre, hvor det ene består af  
kravet om, at der skal være et pædagogisk uddannet personale, mens det andet kriterium  
handler om arbejdet med børn. Endelig fastsættes et tredje parameter, der knytter sig til institutionens fysiske rammer, som skal tilpasses børnenes og personalets behov. Herved forstås  
kriterier, der knytter sig til pædagogiske hensyn.

Det skal bemærkes, at der allerede i medfør af Inatsisartutlov nr. 13 af 26. maj 2010 om byggeri stilles generelle krav om, at bygninger skal udformes og indrettes, så der med hensyn til bygningernes anvendelse kan opnås tilfredsstillende forhold, hvad angår sikkerhed, sundhed, tilgængelighed og anvendelse for alle samt renholdelse og vedligeholdelse.

I forhold til spørgsmålet vedrørende arbejdet med børn henvises til forslagets § 3, stk. 1. Det  
kan desuden sluttes modsætningsvis af bestemmelsen, at institutioner, hvor der ikke arbejdes  
med børn, ikke vil være en daginstitution i forslagets forstand, men i stedet må anses for en  
pasningsordning, hvor der alene eller fortrinsvis føres tilsyn med børnene.

Med pædagogisk uddannet personale menes personer, der har en pædagogisk grund- eller  
videregående uddannelse. Grunduddannelser kan bl.a. være uddannelser som barnehjælper,  
socialmedhjælper, social- og sundhedshjælper samt socialhjælper. Personer med videregående uddannelser kan bl.a. omhandle pædagoger, socialpædagoger, omsorgspædagoger og børnehavepædagoger.

Stk. 2  
Det fremgår af bestemmelsen, at daginstitutioner også kan være institutioner, der hviler på et  
privatretligt grundlag, som kommunalbestyrelsen kan indgå driftsoverenskomst med, hvis der  
er mindst 6 børn i institutionen. Kommunalbestyrelsen fastsætter indholdet af driftsoverenskomsten, som kan variere fra institution til institution. Bestemmelsen omfatter alene selvejende institutioner og ikke private institutioner, der er oprettet på et selskabsretligt grundlag.

*Til § 11*

Bestemmelsen er en delvis videreførelse af § 11 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Bestemmelsen regulerer en aldersmæssig opdeling af daginstitutioner, men er ikke til hinder  
for, at der oprettes og drives en aldersopdelt institution, hvor den aldersmæssige grænse går  
ud over lovforslagets anvendelsesområde.

Ved aldersopdelt forstås, at en stue ikke omfatter børn fra f.eks. 0 til 15 år. Stuerne på  
en aldersopdelt institution opdeles i vuggestue og børnehave. Der er intet til hinder for, at der udbydes aktiviteter på tværs af aldersopdelte stuer og aldre.

Angivelsen af 0-6-årige skal forstås således, at der kan etableres børnegrupper, som består af  
f.eks. 2-4-årige eller 4-6-årige.

Til stk. 2  
Bestemmelsen regulerer det maksimale antal børn i hver børnegruppe.

Til stk. 3  
Bestemmelsen sikrer muligheden for, at kommunalbestyrelsen i samarbejde med daginstitutionen og eller den selvejende institutions bestyrelse kan dispensere fra bestemmelsens stk. 2. Den konkrete vurdering skal bero på personalets færdigheder, antallet af behov med særlige behov, og at bygningen er sikkerhedsmæssig forsvarlig. Denne liste er ikke udtømmende, da dispenseringen skal ske ud fra en konkret vurdering. Endvidere omfatter bestemmelsen, at et barn, der har fået tildelt en støtteperson, ikke behøver at optage mere end én plads.

*Til § 12*

Bestemmelsen er en videreførelse af § 13 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Bestemmelsen regulerer spørgsmålet om godkendelse af daginstitutioner. Det fremgår af bestemmelsen, at der sker godkendelse første gang ved ibrugtagningen af daginstitutionen, ligesom kommunalbestyrelsen også skal godkende efterfølgende ændringer af daginstitutionen både i forhold til ændringer af de fysiske rammer og i relation til ændringer af antallet af normerede pladser. Sidstnævnte skyldes hensynet til at sikre, at antallet af normerede pladser står mål med de fysiske rammer.

Det skal samtidig bemærkes, at angivelsen af ”sundhedsmyndighed” er udgået i forhold til  
den gældende landstingsforordning, hvilket skyldes, at sundhedsmyndigheden tidligere er  
blevet betragtet som Embedslægeinstitutionen. Embedslægeinstitutionen har i forbindelse  
med tilblivelse af den gældende landstingsforordning anført, at denne ikke i praksis godkender eller fører et egentlig tilsyn med daginstitutioner, og alene har foretaget en besigtigelse af  
daginstitutioner ud fra hensynet til en sikring af den hygiejniske standard i forbindelse med  
tilsynsrejser i det omfang, tiden har tilladt det. At sundhedsmyndighederne foreslås udgået af  
lovgivningen knytter sig særligt til det ovenfor under bemærkningerne til § 10, stk. 1 anførte  
om, at byggeloven allerede stiller generelle krav om, at bygninger skal udformes og indrettes,  
så der med hensyn til bygningernes anvendelse kan opnås tilfredsstillende forhold bl.a. i for-  
hold til sundhed, renholdelse og vedligeholdelse.

Til stk. 2  
Bestemmelsen er udtryk for, at der efterfølgende sker en løbende kontrol af, om grundlaget  
for godkendelse fortsat foreligger. Tilsynet vil i praksis ske ved den ansvarlige kommunale  
forvaltningsenhed. Tilsynet går således ud på at påse den enkelte daginstitutions vedligeholdelsestilstand, herunder om daginstitutionen fysisk til enhver tid er i overensstemmelse med  
vilkår fastsat i bygge- og ibrugtagningstilladelsen. Det kan herudover bemærkes, at vejledning omkring hygiejne m.v. i institutionskøkkener i praksis forestås af veterinærmyndigheden.

Til stk. 3  
Bemyndigelsesbestemmelsen kan benyttes til at regulere fysiske krav til både uden- og indendørsarealer ud fra pædagogiske kriterier og principper. Der kan i den forbindelse stilles størrelsesmæssige og indretningsmæssige krav til eksempelvis fællesarealer, hvilerum, særlige aktivitetsrum, køkken-, toilet- og badefaciliteter, vaskerum, personalefaciliteter m.v. Bestemmelsen kan ligeledes anvendes i forhold til at regulere etablering og indretning af handicapvenlige faciliteter. Bestemmelsen vedrører således ikke forhold, der er omfattet af byggeloven, jf. ovenfor under bemærkningerne til § 10, stk. 1, ligesom bygningsreglementet allerede fastsætter mindstekrav med hensyn til sikkerheds- og sundhedsmæssige forhold samt i relation til tilgængelighed. At bestemmelsen er affattet som en ”kan-bestemmelse”, skal ses i lyset af, at de grundlæggende krav vedrørende sikkerhed, sundhed, tilgængelighed og anvendelse for alle samt renholdelse og vedligeholdelse.

*Til § 13*

Bestemmelsen er en videreførelse af § 13 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Det fremgår af bestemmelsen, at godkendelsesbeviset skal være visuelt tilgængeligt i daginstitutionen, således at f.eks. forældremyndighedsindehavere eller faktiske forsørgere umiddelbart kan gøre sig bekendt med de i godkendelsesbeviset indeholdte oplysninger.

Til stk. 2  
Det fremgår af bestemmelsen, hvilke oplysninger godkendelsesbeviset skal indeholde.

*Til § 14*

Bestemmelsen er en videreførelse af § 14 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Forpligtelsen til at forestå løbende evaluering og dokumentation skyldes i stedet hensigten om at registrere det enkelte barns udvikling med henblik på fokus på barnet og et pædagogisk målrettet arbejde i forhold til barnet.

I forhold til, at evaluering og dokumentation skal ske ud fra en helhedsvurdering, skal det  
bemærkes, at helhedsvurderingen typisk vil omfatte barnets udvikling inden for de sociale,

kognitive, motoriske, sproglige, emotionelle og omverdens bevidste samt perceptuelle områder.

Bestemmelsen indeholder ingen begrænsninger i forhold til, hvilken udviklingsbeskrivelse  
der skal benyttes, idet evalueringen og dokumentationen skal være åben over for fremtidig  
forskning og udvikling inden for området.

Til stk. 2

Bestemmelsens stk. 2 består af en opfølgningsforpligtelse i forhold til barnets faktiske forsørgere, som oftest vil være forældremyndighedsindehavere, ligesom andre relevante faglige personer kan være psykologer, pædagoger, specialundervisningskonsulenter, der er tilknyttet pædagogisk-psykologisk rådgivning, rådgivningslærere, sundhedsplejersker, eller socialforvaltning og lignende.

Til stk. 3  
Bestemmelsens stk. 3 fastsætter et minimumsantal i forhold til afholdelse af samtaler med  
forældremyndighedsindehavere og/eller barnets faktiske forsørgere. Bestemmelsen er begrundet ud fra hensynet til, at de faktiske forsørgere løbende skal kunne vurdere barnets udvikling.

*Til § 15*

Bestemmelsen er en videreførelse af § 15 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Bestemmelsen er ensbetydende med, at relevante oplysninger om barnet skal videregives, når  
barnet overgår fra vuggestue eller dagpleje til børnehave eller fra børnehave til skole. Tilsvarende gælder for overgang i form af flytning fra en institution til en anden i form af f.eks.  
flytning fra en børnehave til en anden. Ved relevante oplysninger forstås enhver type af dokumentation, herunder udviklingsbeskrivelser, som er tilvejebragt i medfør af forslagets § 14,  
stk. 1.  
  
Til stk. 2  
Bestemmelsen er ny og består af en bemyndigelsesadgang, hvorefter Naalakkersuisut i bekendtgørelsesform kan fastsætte regler om måden, hvorpå videregivelsen af de i stk. 1 nævnte  
oplysninger kan ske, herunder om videregivelse i elektronisk form, og om at videregivelse  
skal ske ved anvendelse af bestemte formularer, ligesom der kan fastsættes frister for videregivelsen.

*Til § 16*

Denne bestemmelse er ny. Med dette forslag foreslås at flytte ansvaret fra nuværende brugerforsamling til kommunalbestyrelsen.

Til stk. 1  
I forslaget foreslås, at kommunalbestyrelsen har ansvaret for at ansætte en leder for en kommunalt drevet daginstitution.

Til stk. 2  
Til ansættelsesprocessen skal kommunalbestyrelsen nedsætte et indstillingsudvalg, som skal bestå af repræsentanter fra den pågældende daginstitution, forældrebestyrelse og forvaltningen.

*Til § 17*

Denne bestemmelse er en videreførelse af § 16 i den gældende i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Bestemmelsen er identisk med § 18, stk. 1 i den gældende landstingsforordning og angiver  
daginstitutionens leders overordnede opgaver.

Til stk. 2  
Selv om det overordnede ansvar for udarbejdelse af pædagogiske årsplaner for de enkelte dagtilbud og evaluering heraf påhviler kommunalbestyrelsen.

En pædagogisk årsplan kan indeholde en præsentation af daginstitutionen, ligesom den kan  
indeholde en beskrivelse af målsætninger, pædagogiske mål, en beskrivelse af børnene og  
deres behov samt en angivelse af de pædagogiske retningslinjer. Årsplanen kan også indeholde en begrundet angivelse af belægningsprocent, institutionens budget og økonomi, evaluering af planerne, herunder med inddragelse af børn, forældremyndighedsindehavere eller faktiske forsørgere samt personale. Den pædagogiske årsplan kan ligeledes angive de aktiviteter  
og strukturer, der foregår i dagligdagen, ligesom der kan være redegjort for traditioner, særlige aktiviteter i det nye år, forældresamarbejde og –aktiviteter, personalesamarbejde og – aktiviteter og om særlige indsatsområder, eksempelvis i forhold til det kommende år.

Til stk. 3  
Bestemmelsen relaterer sig til sidste led i stk. 2, hvoraf det fremgår, at daginstitutionens leder  
også skal udarbejde budget for daginstitutionen. Budgettet skal udarbejdes efter retningslinjer, der udstikkes af kommunalbestyrelsen. Almindeligvis fastsættes retningslinjer for budget-  
udarbejdelsen i forhold til selvejende institutioner af institutionens bestyrelse, hvilket også  
gælder i relation til selvejende daginstitutioner. Dette gælder imidlertid ikke i forhold til selv-  
ejende daginstitutioner, som kommunalbestyrelsen har indgået driftsoverenskomst med, idet  
retningslinjerne i disse tilfælde udstikkes af kommunalbestyrelsen.

*Til § 18*

Denne bestemmelse er en delvis videreførelse af § 17 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.  
  
Til stk. 1  
Bestemmelsen angiver som et mere specifikt ansvarsområde, at daginstitutionens leder skal  
sikre registrering af brugerne af daginstitutionen i form af indskrevne børn og forældremyndighedsindehavere eller faktiske forsørgere. Der udarbejdes samtidig en fremmødeprotokol,  
hvoraf det dagligt skal fremgå, hvilke børn, der er mødt op. Børnemappen kan føres digitalt og/eller fysisk. Digitaliseret børnemappe er på nuværende tidspunkt kun omfattet af en forsøgsordning mellem Naalakkersuisut og en kommune.   
  
Til stk. 2  
Bestemmelsen om at fremsende fremmødeprotokollen til kommunalbestyrelsen relaterer sig  
til kommunalbestyrelsens egenskab af tilsynsmyndighed, ligesom kommunalbestyrelsen her-  
ved ligeledes kan vurdere benyttelsen af daginstitutionen.

*Til § 19*

Denne bestemmelse er en delvis videreførelse af § 18 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Kommunalbestyrelsen kan under ganske særlige omstændigheder friholde daginstitutionens leder fra administrative opgaver.

En anvendelse af bestemmelsen forudsætter, at den ansættende myndighed til enhver tid kan godtgøre, at de i forslaget regulerede opgaver, løses tilfredsstillende.

Til bestemmelsens 2. pkt. foreslås, at den ansættende myndighed ikke kan friholde daginstitutionens leder fra varetagelse af administrative opgaver i tilfælde af, at den ansættende myndighed har dispenseret fra kravet om pædagogisk uddannelse, jf. § 20, stk. 1

Til stk. 2  
Denne bestemmelse er ny, og den regulerer, at en daginstitutionens leder indgår i personalenormeringen, når denne er friholdes fra varetagelsen af administrative opgaver. På denne måde er det muligt at gøre personalenormeringen mere hybrid, og det pædagogiske personale kan sammen være med til at varetage opgaver både på gulvet og administrativt.

*Til § 20*

Denne bestemmelse er en videreførelse af § 19 i den gældende i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Bestemmelsens 1. pkt. er en videreførelse af § 17, stk. 1, 1. led i den gældende landstingsfor-  
ordning.  
  
Bestemmelsen udgør hovedreglen i forbindelse med ansættelse af daginstitutionens daglige  
leder og består af et kvalitativt krav til daginstitutionens leder vedrørende en bestemt uddannelsesmæssig baggrund. Bestemmelsens uddannelsesmæssige krav kan ikke udstrækkes til at  
omfatte krav om medlemskab af bestemte faglige organisationer, idet den forvaltningsretlige  
lighedsgrundsætning ifølge retspraksis bl.a. forbyder forskelsbehandling som følge af organisationsmæssigt tilhørsforhold.  
  
I bestemmelsens 2. pkt. foreslås indsat en undtagelsesregel, som betyder, at ansættelsesmyndigheden under særlige omstændigheder kan beslutte at ansætte en ansøger med en anden relevant uddannelsesmæssig baggrund. Dette betyder i forhold til lederstillingen, at andre med relevante uddannelser kan ansættes, hvis det ikke har vist sig muligt at ansætte en  
pædagogisk uddannet leder.  
  
Den endelige afgørelse af, hvilke andre uddannelser eller erhvervserfaring, der kan begrunde  
ansættelse, træffes konkret af ansættelsesmyndigheden i forbindelse med ansøgningsproceduren. Anden relevant uddannelse kan eksempelvis bestå af uddannelser som lærer, børnefor-  
sorgs-, fritids-, børnehave- eller høretalepædagog. Derudover kan der være tale om forskellige assistentuddannelser, såsom omsorgsassistent og socialassistent. Herudover vil uddannelser, der svarer til de nævnte uddannelser kunne være relevante. For så vidt angår relevant erhvervserfaring kan dette omhandle personer, som i en årrække har været beskæftiget inden for førskoleområdet, for eksempel som socialmedhjælper eller barnehjælper, eventuelt suppleret med relevant efteruddannelse.  
  
Til stk. 2  
Bestemmelsens 1. pkt. er en videreførelse af § 17, stk. 1, 2. led i den gældende landstingsfor-  
ordning om, at daginstitutionens leder ikke medregnes i stuenormeringen. Bestemmelsen  
skyldes hensynet til, at daginstitutionens leder har en række administrative opgaver i daginstitutionen, hvorfor lederen ikke bør henregnes under det pædagogiske personale.

Til stk. 3

Bestemmelsen regulerer, at i kommunale daginstitutioner ansættes daginstitutionens leder af kommunalbestyrelsen. Dette skal ske efter indstilling fra et indstillingsudvalg, som nedsættes af kommunalbestyrelsen, jf. § 16, stk. 2.

*Til § 21*

Denne bestemmelse er en delvis videreførelse af § 20 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Bestemmelsens mindstekrav vedrørende personalenormering i daginstitutioner skyldes et betydeligt politisk ønske om at sikre en høj kvalitativ standard for det pædagogisk målrettede arbejde, der foregår i daginstitutioner, der i henhold til § 10, stk. 1 bl.a. defineres ud fra institutionernes pædagogisk uddannede personale.

Til stk. 2  
Kommunalbestyrelsen kan i samarbejde med daginstitutionen dispensere fra denne personalenormering efter en konkret vurdering. En konkret vurdering kan eksempelvis bero på, personalets pædagogiske kvalificeringer, antallet af børn og sikkerheds- og bygningsmæssigt forsvarligt.   
  
Til stk. 3  
Bestemmelsen angiver mindstekrav til det personale, som skal være beskæftiget inden for  
daginstitutionens åbningstid, hvilket vil sige i de perioder, hvor der er børn i institutionen.  
Bestemmelsen skyldes hensynet til kvaliteten i daginstitutionen.  
  
Til stk. 4  
Kommunalbestyrelsen må, jf. stk. 4, efter de konkrete omstændigheder vurdere, hvor mange  
køkken- og rengøringsmedarbejdere, der er nødvendige for at sikre de hygiejniske forhold i  
institutionen.  
  
Til stk. 5  
Det fremgår af bestemmelsen, at spørgsmålet om den enkelte daginstitutions personalenorme-  
ring henhører under kommunalbestyrelsens kompetence, hvilket skal sammenholdes med  
mindstekravene i stk. 1-4.

Med hensyn til kommunalbestyrelsens udarbejdelse af retningslinjer for ansættelse af personale ud over lederen forstås fastsættelse af procedure og kriterier, der kan inddrages i forbindelse af ansættelse af personale. Det skal i den forbindelse bemærkes, at det pågældende personale ansættes af kommunalbestyrelsen, som altså også skal udarbejde retningslinjer om ansættelse i kommunens daginstitutioner, hvilket hænger sammen med, at de konkrete opgaver i forbindelse med ansættelsen, herunder i form af ansættelsessamtaler m.m. normalt vil blive varetaget af lederen.

Desuden vil kommunalbestyrelsen i forhold til udarbejdelse af retningslinjer for personalenormering efter omstændighederne skulle inddrage gældende overenskomster for berørte faggrupper.

Derudover forpligtes kommunalbestyrelsen til at tage stilling til konsekvenserne af manglende mulighed for at opfylde indholdet af mindstekravet i stk. 2, jf. bestemmelsens 2. pkt. Det kan i den forbindelse fastsættes, at der skal etableres en bagvagtfunktion, hvis daginstitutionens leder skal indgå i beredskabsplanen. Det fremgår heraf, at der kun midlertidigt kan dispenseres fra mindstekravet, hvorfor dette alene kan ske for kortere perioder, ligesom omfanget heraf må vurderes konkret.

*Til § 22*

Denne bestemmelse er en delvis videreførelse af § 21 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen og knyt-  
ter sig til ønsket om at inddrage forældre, faktiske forsørgere m.v. i opgaver med direkte relation til børnene og daginstitutionens dagligdag.

Brugerforsamling er blevet ændret til forældrebestyrelse for at fremme samarbejdet mellem det pædagogiske personale, heraf dagplejeren og forældremyndighedsindehavere og faktiske forsørgere. Forslaget til dette skyldes, et grundlæggende ønske om forbedring af og forældremyndighedsindehaver og faktiske forsørgers medvirken i barnets hverdag, uden at der skal etableres både en brugerforsamling og en forældrebestyrelse til at foretage stort set de samme administrative opgaver.

Til stk. 1  
Bestemmelsen angiver, hvem der sidder i forældrebestyrelserne, ligesom benævnelsen ”faktiske forsørgere” oftest vil være ensbetydende med barnets forældre. Anvendelsen af denne benævnelse skyldes hensynet til, at der vil være tale om personer med tilknytning til barnet, der fysisk er placeret nærmest barnet og dermed den pågældende daginstitution. Hvis en forældremyndighedsindehaver f.eks. er bortrejst på uddannelsesophold, og barnet i den pågældende periode bor hos et familiemedlem, vil sidstnævnte i egenskab af faktisk forsørger kunne deltage i brugerforsamlingen. Det er i øvrigt ikke et krav, at samtlige faktiske forsørgere eller hele personalet deltager, idet bestemmelsen skal ses som en mulighed for, at især de faktiske forsørgere, der er til stede i barnets dagligdag, får indblik i og indflydelse på daginstitutionens virke. Herved sikres der også disse personer mulighed for at deltage i og få indflydelse på deres børns daginstitutionsophold efter interesse og behov.

Til stk. 2  
Forældrebestyrelsen skal indkaldes til møde mindst 3 gange årligt.

Til stk. 3  
Bestemmelsen angiver forældrebestyrelsens funktioner, som kan inddeles i strategiske og  
praktiske opgaver. På det strategiske niveau skal brugerforsamlingen deltage i udarbejdelsen  
af pædagogiske årsplaner og påse, om disse indfries. På det mere praktiske plan vedrørende  
daginstitutionens indretning og i forhold til børnenes dagligdag kan det omhandle initiativer  
vedrørende fysiske forbedringer af daginstitutionen i form af f.eks. ændring af legeplads, ligesom det kan dreje sig om ekskursioner, beslutning om tilbud af morgenmad og anden kost,  
tandpleje, afholdelse af fødselsdage, socialt samvær, kultur, fremmøde m.m.

Stk. 4  
Forældrebestyrelsen skal udarbejde et referat af hvert møde, som efter mødet indgives til kommunalbestyrelsen eller den selvejende institutions bestyrelse.

*Til § 23*

Denne bestemmelse er en videreførelse af § 22 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen og svarer til,  
hvad der almindeligvis gælder for organisationen i selvejende institutioner, der ledes af en bestyrelse, ligesom selvejende institutioner også er kendetegnet ved, at de hviler på et privat-  
retligt grundlag uanset karakteren af de aktiviteter, institutionerne udfører.

Det afgørende i forhold til benævnelsen ”selvejende” består i, at institutionerne drives med  
egen formue uafhængigt af andre, hvilket navnlig vil være stiftere, organisationer, andre institutioner, det offentlige m.v.  
  
Til stk. 1  
Bestemmelsen genspejler, hvad der almindeligvis gælder i forhold til ansættelse af den daglige ledelse inden for selvejekonstruktioner, hvor den daglige leder ansættes af bestyrelsen.

Det fremgår samtidig af bestemmelsen, at bestyrelsen er institutionens øverste myndighed og  
derfor har det overordnede ansvar for institutionens virksomhed, herunder i forhold til f.eks.  
overholdelse af en eventuel driftsoverenskomst.

Til stk. 2  
Derudover fremgår det, at bestyrelsen fastsætter retningslinjer for ansættelse af institutionens  
øvrige personale, som i selvejende institutioner typisk ansættes af den daglige leder med hen-  
blik på sikring af entydig organisationsstruktur og procedurer i institutionen. organisering af en selvejende institution, herunder i forhold til ansættelsesforhold, skal imidlertid fremgå af institutionens egen vedtægt.

*Til § 24*

Denne bestemmelse er en videreførelse af § 23 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen og vedrører en definition af forskellige dagplejeformer.  
  
Til stk. 1  
Bestemmelsen indeholder en definition af begrebet dagpleje i modsætning til daginstitutioner.

Bestemmelsen skaber mulighed for at etablere privat dagpleje, dog således at kravet om, at  
pasningstilbuddet også i disse tilfælde skal være pædagogisk udviklende. Herved forstås, at  
der i forbindelse med pasningstilbuddet skal udføres aktiviteter, der er målrettet børnenes ud-  
viklingstrin.

Bestemmelsen indeholder ikke en forudsætning om, at dagplejeren skal være pædagogisk  
uddannet.

Som det fremgår af bestemmelsens ordlyd, kan dagplejen foregå i dagplejerens private hjem,  
men bestemmelsen skaber samtidig mulighed for at dagplejen kan foregå på andre lokaliteter, herunder på et offentligt forsamlingssted i form af f.eks. en skole eller et hus, som stilles til  
rådighed af kommunal- eller bygdebestyrelsen.

Bestemmelsen hjemler ligeledes mulighed for, at flere dagplejere benytter et fælles sted til  
børnene, hvilket eksempelvis kan dreje sig om et servicehus eller et forsamlingshus. Den af-  
gørende forskel i forhold til daginstitutioner består i, at dagplejen finder sted i nogle fysiske  
rammer i form af et hjem eller et forsamlingshus, som ikke udtrykkeligt er indrettet efter børnenes behov.  
  
Til stk. 2  
Bestemmelsen omhandler kommunal dagpleje, som er karakteriseret ved det kommunale ansættelsesforhold, ligesom denne form for dagpleje, uanset den finder sted i f.eks. et privat  
hjem, i det hele er etableret og formidlet af kommunalbestyrelsen.  
  
Til stk. 3  
Bestemmelsen definerer privat dagpleje, hvorved forstås, at dagplejen er etableret udenom  
kommunalbestyrelsen, ligesom dagplejeren ikke er kommunalt ansat, således at dagplejeren  
typisk vil blive aflønnet af f.eks. de faktiske forsørgere. Den private dagplejer vil samtidig  
selv forestå etableringen af dagplejen og optagelsen af børnene.  
  
Det skal herudover bemærkes, at privat dagpleje i denne forstand ikke omfatter privat pasning, hvor f.eks. et familiemedlem passer barnet uden betaling herfor. Den væsentligste forskel på privat dagpleje og privat pasning består i spørgsmålet om betaling samt pasningsforholdets længde og hyppighed. Den omstændighed, at et barn passes en enkel aften mod betaling, vil derfor ikke medføre, at forholdet anses for privat dagpleje som følge af den manglende regelmæssighed i pasningen.  
  
Bestemmelsens sidste pkt. henviser til, at privat dagpleje skal ske efter samme regler, som  
kommunal dagpleje, bl.a. i forhold til godkendelse, jf. forslagets § 25.

*Til § 25*

Denne bestemmelse er en delvis videreførelse af § 24 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen og vedrører godkendelse af den enkelte dagplejer og dagplejehjemmet.

Til stk. 1  
Bestemmelsen fastslår, at der ikke kan modtages børn i dagpleje, førend de pågældende dag-  
plejere og dagplejehjem er blevet godkendt af kommunalbestyrelsen på baggrund af ansøgning om godkendelse. Det skal hertil bemærkes, at kommunalbestyrelsens afgørelse i forhold  
til godkendelsesspørgsmålet kan indbringes for Det Sociale Ankenævn, jf. forslagets § 43.  
  
Til stk. 2  
Bestemmelsen fastsætter nogle konkrete kvalifikationskrav til dagplejeren, som er en forud-  
sætning for at kunne imødekomme børnenes behov og mulighederne for at tilbyde pædagogisk udviklende aktiviteter.  
  
At dagplejeren forudsættes at være sund og rask knytter sig til dagplejerens ansvar i forbindelse med at have børn i sin varetægt, hvilket kræver, at dagplejeren skal have de fornødne  
personlige ressourcer til at drage omsorg for børnene. Der er i øvrigt ikke indsat nogen aldersmæssige kriterier med henblik på at kunne varetage erhvervet som dagplejer, men det må  
henhøre under kommunalbestyrelsens godkendelseskompetence at vurdere, om dagplejeren  
har en vis personlig modenhed og erfaring med henblik på at kunne imødegå de problemstillinger, der kan opstå i forbindelse med arbejdet som dagplejer. Hertil kommer, at dagplejeren  
skal have fysisk og psykisk overskud til at kunne bestride erhvervet, hvilket også er baggrunden for, at dagplejeren skal dokumentere sine helbredsforhold ved fremlæggelse af en helbredserklæring.  
  
Det tilsvarende krav til medlemmerne af dagplejerens husstand begrundes i, at disse personer  
har mulighed for regelmæssig kontakt med barnet i forbindelse med barnets ophold i dagplejehjemmet.  
  
Til stk. 3  
Bestemmelsen er en delvis videreførelse af gældende inatsisartutlovs § 24, stk. 3 og har til hensigt at beskytte børnene og sikre børnenes bedste i den periode, hvor børnene er i andres varetægt i lighed med lovgivningen vedrørende børneattester.  
  
Den gældende Inatsisartutlov om børneattester om pligt til at indhente børneattester gælder alene i forhold til personer, der er direkte beskæftiget med børnene, hvorfor børneattester som hovedregel ikke kan indhentes på medlemmerne af dagplejerens husstand.  
  
Børneattester indeholder desuden alene oplysninger i relation til visse sædeligheds delikter,  
hvorimod børneattester ikke angiver, om den, som oplysningerne angår, tidligere har begået  
personfarlig kriminalitet, herunder i forhold til børn. Derfor skal den ansættende eller godkendende myndighed påkræve straffeattest.

Derfor suppleres børneattest lovgivningen med nærværende bestemmelse, hvorefter det påhviler de ansættende eller godkendende myndigheder at få sikret sig, at dagplejeren ikke har begået nogle af de i bestemmelsen angive lovovertrædelser inden for de seneste 5 eller 10 år, jf. forslagets § 25, stk. 3 nr. 1-2.

Det fremgår af bestemmelsens nr. 3, at der heller ikke må have været smitsomme sygdomme i dagplejehjemmet, hvilket har til hensigt at beskytte børn mod unødig eksponering for eksempelvis smittefarlige sygdomme. Der er tale om alvorligere sygdomme end eksempelvis forkølelse, influenza m.m.  
  
Til stk. 4  
Her vil der således ikke stilles lovkrav om indhentelse af relevante oplysninger i forhold til  
f.eks. medlemmerne af dagplejerens husstand, hvilket begrundes med, at husstanden næppe  
vil få kontakt med børnene, når dagplejen foregår på et offentligt sted.  
  
  
Til stk. 5  
Bestemmelsen skal ses i sammenhæng med kommunalbestyrelsens tilsynspligt efter § 12, stk.  
2, hvorefter kommunalbestyrelsen skal påse og vurdere de fysiske forhold, under hvilke dag-  
plejen skal foregå.  
  
Det er i forhold til børnene således kommunalbestyrelsens ansvar at sikre sig, at de fysiske  
rammer for dagplejen er tilfredsstillende.

Som konsekvens af bestemmelsen kan kommunalbestyrelsen vurdere stedets fysiske rumme-  
lighed i forhold til antallet af børn, eventuelle røg- og lydgener, hygiejne, muligheder for  
udendørs aktiviteter, herunder sikkerhed i forhold til farligt materiale og løsgående dyr, varmeforhold, mulighed for at børnene kan hvile sig og spørgsmålet om, hvor mange børn, der  
opholder sig på stedet til dagligt.

Det er kommunalbestyrelsen, der foretager vurderingen i forbindelse med godkendelse, jf. § 25 og i forbindelse med tilsynet, jf. § 12, stk. 2, ligesom vurderingen kan delegeres til et relevant udvalg eller forvaltningsenhed, hvilket ikke samtidig forskyder ansvaret.  
  
Til stk. 6  
Kan ovenstående forudsætninger for godkendelse af dagplejere og dagplejehjem ikke længere opretholdes, skal kommunalbestyrelsen ophæve godkendelsen uden unødigt ophold for at sikre barnets bedste, sundhed og sikkerhed.

*Til § 26*

Denne bestemmelse er en videreførelse af § 25 i den gældende i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen og regulerer antallet af børn i dagplejehjemmet.

Til stk. 1  
Det fremgår af bestemmelsens 1. pkt., at kommunalbestyrelsen i forbindelse med godkendelsen, jf. § 24, maksimalt kan give tilladelse til dagpleje af 4 børn. Bestemmelsens 2. pkt. betyder, at hvis dagplejeren selv har 3 børn under 6 år i dagplejehjemmet, kan der maksimalt gives tilladelse til yderligere 2 børn i dagplejehjemmet.  
  
Til stk. 2  
Bestemmelsen regulerer spørgsmålet om midlertidig overbelægning som en undtagelse til stk.  
1, ligesom omfanget af overbelægning og længden af den afgrænsede periode aftales ved  
overenskomst mellem Selvstyret og de forhandlingsberettigede parter.

*Til § 27*

Denne bestemmelse er en delvis videreførelse af § 21 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.  
  
Brugerforsamling er blevet ændret til forældrebestyrelse for at fremme samarbejdet mellem det pædagogiske personale, heraf dagplejeren og forældremyndighedsindehavere og faktiske forsørgere. Forslaget til dette skyldes et grundlæggende ønske om forbedring af og forældremyndighedsindehaver og faktiske forsørgers medvirken i barnets hverdag, uden at der skal etableres både en brugerforsamling og en forældrebestyrelse til at foretage stort set de samme administrative opgaver.

Til stk. 1  
Bestemmelsen angiver, hvem der sidder i forældrebestyrelserne, ligesom benævnelsen ”faktiske forsørgere” oftest vil være ensbetydende med barnets forældre. Anvendelsen af denne benævnelse skyldes hensynet til, at der vil være tale om personer med tilknytning til barnet, der fysisk er placeret nærmest barnet og dermed den pågældende daginstitution. Hvis en forældremyndighedsindehaver f.eks. er bortrejst på uddannelsesophold, og barnet i den pågældende periode bor hos et familiemedlem, vil sidstnævnte i egenskab af faktisk forsørger kunne deltage i forældrebestyrelsen. Det er i øvrigt ikke et krav, at samtlige faktiske forsørgere eller hele personalet deltager, idet bestemmelsen skal ses som en mulighed for, at især de faktiske forsørgere, der er til stede i barnets dagligdag, får indblik i og indflydelse på daginstitutionens virke. Herved sikres der også disse personer mulighed for at deltage i og få indflydelse på deres børns daginstitutionsophold efter interesse og behov. Forældrebestyrelsen skal indkaldes til møde mindst 3 gange årligt.

Til stk. 2  
Bestemmelsen angiver forældrebestyrelsens funktioner, hvortil listen herfor ikke er udtømmende. Det kan vedrøre daginstitutionens indretning og i forhold til børnenes dagligdag kan det omhandle initiativer vedrørende fysiske forbedringer af daginstitutionen i form af f.eks. ændring af legeplads, ligesom det kan dreje sig om ekskursioner, beslutning om tilbud af morgenmad og anden kost, tandpleje, afholdelse af fødselsdage, socialt samvær, kultur, fremmøde m.m.

Forældrebestyrelsen kan alene træffe beslutning indenfor stk. 2, nr. 1’s anvendelsesområde og som har en konkret betydning for børnenes daglig i dagplejen. Forældrebestyrelsen træffer afgørelse ved simpelt flertal. Kommunalbestyrelsen kan udarbejde en standardforretningsorden for forældrebestyrelsen i kommunen.

Til stk. 3  
Forældrebestyrelsen skal udarbejde et referat af hvert møde, som efter mødet indgives til kommunalbestyrelsen eller den selvejende institutions bestyrelse.

*Til § 28*

Denne bestemmelse er en delvis videreførelse af § 27 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen. Bestemmelsen omhandler særlige aktivitetstilbud og udspringer af hensynet til at sikre, at alle børn i førskolealderen skal have mulighed for at forberede sig til skolen.

Bestemmelsens primære formål er at udvikle de børn, som ikke kan drage fordel af eller har mulighed for at benytte daginstitution eller dagpleje. Som det fremgår, omhandler bestemmelsen tilbud, der rettes mod de børn, der ikke modtager almindelige pædagogisk udviklende dagtilbud i daginstitutioner eller i dagpleje, hvilket kan skyldes, at de passes hjemme eller af et familiemedlem m.v.

Til stk. 1  
Bestemmelsen er formuleret som en forpligtelse for kommunalbestyrelsen til vederlagsfrit at  
tilbyde aktivitetstilbud til børn, der ikke går i daginstitution eller dagpleje.

Det kan dreje sig om udflugter i naturen, ligesom det kan omhandle aktiviteter, der tager afsæt i motion og idræt samt læringskompetencer til næste fase i barnets liv.

Til stk. 2  
Bestemmelsen definerer ”særlige aktivitetstilbud” som deltidstilbud, som gennemføres sammen med en voksen, der ledsager barnet uden nødvendigvis selv at deltage i aktiviteten.

Med hensyn til det mere indholdsmæssige i aktiviteterne skal det bemærkes, at der kan være  
tale om samme aktiviteter, som anført i stk. 1, dog med den forskel, at aktiviteterne gennem-  
føres på deltid, ligesom aktiviteten altså skal være målrettet barnets udviklingsområde.

Til stk. 3  
Bestemmelsen angiver en forpligtelse for kommunalbestyrelsen til at udpege en koordinator  
til at etablere og administrere de i stk. 1 og 2 nævnte aktiviteter. Koordinatorfunktionen kan i  
den forbindelse udøves på deltidsbasis af f.eks. en pædagogisk medarbejder som led i dennes  
øvrige arbejdsopgaver, ligesom kommunalbestyrelsen også kan beslutte at prioritere funktionen som en fuldtidsstilling.

Bestemmelsen indeholder samtidig en forpligtelse for koordinatoren til at inddrage ressourcer  
i lokalmiljøet, hvilket f.eks. kan dreje sig om pædagoger, forebyggelseskonsulenter, sundhedssygeplejersker og socialhjælpere, hvilket tilsigter at øge den lokale støtte og opbakning til aktiviteterne

*Til § 29*

Denne bestemmelse er en videreførelse af § 5, stk. 3, nr. 6. i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen

Denne bestemmelse vedrører kommunalbestyrelsens forpligtelse til at foretage en obligatorisk screening af børn af alderen 3 år med henblik på barnets helbred og udvikling. Det skal hertil bemærkes, at der allerede sker en vis screening, men dette er ikke obligatorisk. Det skal herudover tilføjes, at screeningen skal følges op, således at de pædagogiske dagtilbud skal tage udgangspunkt i resultaterne af screeningen. Screeningen skal således muliggøre diagnosticering og efterfølgende opfølgning i form af dagtilbud eller andet tilbud tilpasset barnet.

*Til § 30*

Denne bestemmelse er en delvisvidereførelse af § 5, stk. 3, nr. 6 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen  
  
Denne bestemmelse vedrører kommunalbestyrelsens forpligtelse til at foretage en obligatorisk screening af børn af alderen 5 år med henblik på skoleparathed. Det skal herudover tilføjes, at screeningen skal følges op, således at de pædagogiske dagtilbud skal tage udgangspunkt i resultaterne af screeningen. Screeningen skal således muliggøre diagnosticering og efterfølgende opfølgning i form af dagtilbud eller andet tilbud tilpasset barnet.

*Til § 31*

Denne bestemmelse er ny, og denne har til formål at få dagtilbuddet til at samarbejde med forældremyndighedsindehavere og faktiske forsørgere.  
  
Samarbejdet mellem dagtilbuddet og forældremyndighedsindehavere og faktiske forsørgere skal være med til at forebygge en tidlig indsats, både ved mulighed for vejledning, rådgivning men også ift. samarbejdet om trivselsvurderingen.

*Til § 32*

Denne bestemmelse er en videreførelse af § 5, stk. 3, nr. 4 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen

Bestemmelsen udspringer af hensynet til at kunne imødekomme særlige behov hos det enkelte barn allerede i førskolealderen. Disse særlige behov kan også omfatte eksempelvis ADHD, dysleksi, omsorgssvigt m.m., ligesom bestemmelsen medfører en forpligtelse til at tage skridt til imødegåelse af sådanne vanskeligheder ud fra overordnede overvejelser om iværksættelse af tidlig indsats.

*Til § 33*

Denne bestemmelse er en videreførelse af § 4, stk. 2, nr. 1 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen

Naalakkersuisut sørger for pædagogisk-psykologisk forskning inden for førskoleområdet efter behov.

*Til § 34*

Denne bestemmelse er en delvis videreførelse af § 4, stk. 2, nr. 2. i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen

Til stk. 1  
Naalakkersuisut sørger for at der efter behov udvikles nye former for dagtilbud til børn, herunder alternative dagtilbud til børn tilpasset bygdeforhold.

Til stk. 2  
Naalakkersuisut udvikler retningslinjer for dagtilbuddenes pædagogiske arbejde efter behov.

*Til § 35*

Bestemmelsen er en videreførelse af § 30 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen

Til stk. 1  
Det fremgår af bestemmelsen, at Naalakkersuisut på baggrund af en indstilling herom fra en  
kommunalbestyrelse kan godkende kommunale forsøgsordninger, hvorved forstås, at der skal  
være tale om aktiviteter af en begrænset varighed, jf. stk. 2, idet permanente ordninger  
falder uden for bestemmelsen.

Forsøgsordningerne kan omfatte daginstitutioner, dagpleje og andre aktivitetstilbud eller hybrider heraf, jf. stk. 1. Forsøgsordningerne kan dreje sig om særlige måder at indrette dagtilbuddene på, ligesom det kan dreje sig om f.eks. ledelsesstruktur eller samarbejde med andre institutioner m.v.

Til stk. 2  
Bestemmelsen fastsætter en tidsmæssig øvre grænse for forsøgsvirksomhed.

Til stk. 3  
Bestemmelsen om udarbejdelse af en redegørelse for forsøgsordningen begrundes i ønsket om at kunne dokumentere ordningens betydning, effektivitet og de eventuelle fordele, som der erfaringsvist blev indhøstet på baggrund af forsøgsordningen. Herudover vil redegørelsen  
skulle anvendes som led i Naalakkersuisuts overordnede tilsynsforpligtigelse på førskoleområdet.

*Til § 36*

Denne bestemmelse er delvis videreførelse af § 30 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Det fremgår af bestemmelsen, at Naalakkersuisut kan i samarbejde med kommunalbestyrelsen etablere forsøgsordninger på systemer og værktøjer, hvorved forstås, at der skal være tale om aktiviteter af en begrænset varighed, jf. stk. 2, idet permanente ordninger  
falder uden for bestemmelsen.

Til stk. 2   
Bestemmelsen fastsætter en tidsmæssig øvre grænse for forsøgsvirksomhed.

Til stk. 3  
Bestemmelsen fastsætter en tidsmæssig øvre grænse for den samme forsøgsordning. Udarbejdelse af en redegørelse for forsøgsordningen begrundes i ønsket om at kunne dokumentere ordningens betydning, effektivitet og de eventuelle fordele, som der erfaringsvist blev indhøstet på baggrund af forsøgsordningen. Herudover vil redegørelsen skulle anvendes som led i Naalakkersuisuts overordnede tilsynsforpligtigelse på førskoleområdet

*Til § 37*

Denne bestemmelse er en delvis videreførelse af § 5 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Denne bestemmelse regulerer, at kommunalbestyrelsen efter anmodning af Naalakkersuisut er forpligtet til at fremsende statistiske oplysninger og lignende.

Til stk. 2  
Naalakkersuisut kan fastsætte regler om omfanget af de statistiske oplysninger og lignende, som skal indsendes, jf. stk. 1, og om hvordan de ajourføres og indsendes.

*Til § 38*

Denne bestemmelse er en delvis videreførelse af § 5, stk. 3, nr. 1 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen

Til stk. 1.

Kommunalbestyrelsen kan i forbindelse med udarbejdelse af en kommunal børne- og ungepolitik samtidig beslutte, at der udpeges en eller flere ansvarshavende for koordinering af andre relevante forhold som skal fremgå af børne- og unge politikken. Med dette forslag skal man sikre, at politikken vedrørende kommunalbestyrelsens prioritering af ventelisten fremgår, jf. forslagets § 9.

Til stk. 2  
Kommunalbestyrelsen skal sikre en regelmæssig kontakt og herunder udveksling af viden og erfaringer mellem de dagtilbud, der foregår i byer og i bygder.

Til stk. 3  
Det fremgår imidlertid af bestemmelsen, at det er kommunalbestyrelsen, der har det overordnede ansvar for, at der udarbejdes en pædagogisk årsplan for hvert dagtilbud, og sikrer den fornødne evaluering af årsplanernes overholdelse. Dette betyder, at det er kommunalbestyrelsens ansvar at påse, at daginstitutionens leder løser sin opgave med hensyn til at udarbejde en pædagogisk årsplan.

Til stk. 4  
Oprettelse af en digitaliseret eller fysisk mappe for hvert barn skal ses som instrumenter, der bl.a. understøtter en kontinuerlig indsats for socialt udsatte børn, herunder andre børn og understøtter deres videre skolegang. Hensigten er, at en digitaliseret eller fysisk børnemappe skal oprettes allerede fra det tidspunkt, hvor barnet påbegynder det pædagogiske dagtilbud.

Dette skyldes navnlig, at en række børn allerede før skolestart kan identificeres som havende behov for en særlig indsats, f.eks. af social- og sundhedsvæsenet eller daginstitutioner. Disse børn har også behov for en særlig indsats allerede før skolestart, ved skolestart og under skolegangen generelt. Det er derfor nødvendigt, at daginstitutionen dokumenterer denne viden og tager ansvar for at være en del af en kontinuerlig indsats for de sårbare børn. Barnets mappe skal således også kunne beskrive, hvis barnet er kommet ind i en periode, hvor en negativ tendens udvikler sig, ligesom eventuelle aftaler, tiltag, breve til hjemmet m.v. skal ligge i kopi i mappen. Oplysningerne kan omhandle særlige behov, vanskeligheder m.m.

Digitaliseret børnemappe er på nuværende tidspunkt kun omfattet af en forsøgsordning mellem Naalakkersuisut og en kommune.

Det fremgår af bestemmelsen, at barnets mappe skal overføres til den skole, som barnet påbegynder skolegangen på efter ophør af det pædagogiske udviklende dagtilbud. Herefter har den pågældende skole mulighed for tage eventuelle særlige hensyn til eleven på grundlag af oplysningerne i barnets mappe allerede fra skolestarten.

*Til § 39*

Bestemmelsen er en delvis videreførelse af § 4 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1

Bestemmelsen har til formål at regulere Naalakkersuisuts forpligtelse til at sikre kommunalbestyrelsens efterlevelse af lovforslaget.

Til stk. 2  
Naalakkersuisut kan fastsætte regler for kommunalbestyrelsens almindelige og pædagogiske tilsyn med samtlige dagtilbud i kommunen.

*Til § 40*

Bestemmelsen er en delvis videreførelse af § 5, stk. 2 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.  
  
Bestemmelsen fremhæver kommunalbestyrelsens forpligtelse til at føre almindeligt og pædagogisk tilsyn med samtlige dagtilbud til børn, ligesom det fremgår af bestemmelsen, at tilsynet skal foregå i samarbejde med relevante myndigheder. Spørgsmålet om, hvilke præcise myndigheder, der er tale om, må bestemmes individuelt i forhold til de konkrete tilsynsopgaver.

Ved udøvelse af almindeligt tilsyn bør kommunen bl.a. være opmærksom på, om legepladsernes indretning og legeredskaberne er i forsvarlig stand, at de hygiejniske forhold er i orden, og at enhver befordring af børnene sker under betryggende forhold, herunder iagttagelse af gældende regler for sejlads og færdsel.

Kommunalbestyrelsens tilsyn omfatter, hvorvidt personalet har de fornødne kvalifikationer til at kunne opfylde målsætninger og varetage de opgaver, som dagtilbuddet varetager.  
Kommunalbestyrelsens tilsyn skal påse, om de enkelte dagtilbud reelt løser de opgaver, som kommunalbestyrelsen har fastlagt i de opstillede mål og rammer, herunder om opgaveløsningen sker på en sådan måde, at de opstillede mål vil kunne løses.

Forslaget har nedsat antallet minimumstilsynet med kommunale dagplejere mindst 3 gange om året, hvoraf mindst 1 årligt besøg skal finde sted uanmeldt.

*Til § 41*

Bestemmelsen er en videreførelse af § 28 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Bestemmelsen fastsætter, at udgifterne til dagtilbud efter denne lov er et kommunalt anliggende. Med henvisningen til § 42 tydeliggøres det, en del af udgifterne dækkes af brugerbetaling. Det er herved præciseret, at udgifter til daginstitutioner, dagpleje og særlige aktivitetstilbud i henhold til loven sker både ved kommunal finansiering og ved en vis  
brugerbetaling, idet § 42 netop omhandler brugerbetaling.

Til stk. 2  
Det fremgår af bestemmelsen, at Grønlands Selvstyre kan yde tilskud ved etablering af daginstitutioner. Bestemmelsen indeholder ingen pligt for Selvstyret til at yde tilskud, ligesom det alene omhandler tilskud i forbindelse med oprettelse af daginstitutioner og ikke til driften af disse.

*Til § 42*

Bestemmelsen er en delvis videreførelse af § 29 i den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 1  
Det fremgår af bestemmelsen, at brugerbetalingen fastsættes på grundlag af kommunernes udgifter til det kommunale dagtilbud til børn i førskolealderen samt de økonomiske  
forhold hos den eller de betalingspligtige. Derfor er det i stk. 2 fastsat, hvem der er betalings-  
pligtig, idet det fremgår, at betalingspligten påhviler den, der varetager barnets faktiske forsørgelse.

Til stk. 2  
Med fastsættelse af, at det er de økonomiske forhold hos den eller de betalingspligtige, der  
skal lægges vægt på, er det herved tydeliggjort, at det ikke nødvendigvis er forældrenes øko-  
nomiske forhold, der skal lægges vægt på. Det afgørende er således, hvem der anses for at  
være betalingspligtig, hvilket vurderes efter, hvem der varetager barnets faktiske forsørgelse.  
Dette vil i langt de fleste tilfælde være forældrene, da barnet normalt opholder sig hos forældrene og dermed også faktisk forsørges af forældrene. Men hvis barnet opholder sig fast hos  
andre end forældrene, og den faktiske forsørgelse derved varetages af andre, vil disse i kraft af forsørgelsesmomentet betragtes som barnets faktiske forsørgere. Hvis barnet opholder sig fast hos den ene af forældrene, vil denne forælder betragtes som den faktiske forsørger.

Til stk. 3  
Bestemmelsen udgør bemyndigelsesadgangen for Naalakkersuisut til at udstede en bekendtgørelse, der regulerer betalingen for børns ophold i kommunale dagtilbud til børn i førskole-  
alderen.  
  
Ved begrebet ”indtægtsregulering” forstås det forhold, at betalingen, herunder omfanget af  
betalingen, kan fastsættes på baggrund af den eller de betalingspligtiges skattepligtige indkomst. Benævnelsen ”betaling” sammenholdt med henvisningen til stk. 1 og 2 skal påpege, at der hermed forstås den eller de betalingspligtiges betaling, ligesom det samme gælder for så vidt, angår anvendelse af formuleringen ”indtægtsregulering”, der således skal forstås som den betalingspligtiges indkomst.

*Til § 43*

Bestemmelsen er en videreførelse af § 31 i den gældende Inatsisartutlov.

Til stk. 1  
Det fremgår af bestemmelsen, at kommunalbestyrelsens afgørelser truffet i medfør af denne lov kan påklages til Det Sociale Ankenævn.

En afgørelse fra Det Sociale Ankenævn kan indbringes for domstolene.

Til § 44

Bestemmelsen er en ikrafttrædelsesbestemmelse.

Til stk. 1  
Bestemmelsen regulerer forslagets ikrafttrædelsestidspunkt.

Til stk. 2  
Bestemmelsen ophæver den gældende Inatsisartutlov nr. 16 af 3. december 2012 om pædagogisk udviklende tilbud til børn i førskolealderen.

Til stk. 3  
Bestemmelsen betyder, at Selvstyrets bekendtgørelse nr. 3 af 4. februar 2011 om takstbetaling for pædagogisk udviklende kommunale dagtilbud til børn i førskolealderen og Selvstyrets bekendtgørelse nr. 5 af 13. april 2010 om forholdsregler mod smitsomme sygdomme i pædagogisk udviklende dagtilbud til børn i førskolealderen opretholdes. Disse forbliver i kraft, indtil de afløses eller ophæves ved regler fastsat med hjemmel i denne eller anden inatsisartutlov.